EL Επίσημη Εφημερίδα της Ευρωπαϊκής Ένωσης C 117/8

Ανακοίνωση για την έναρξη διαδικασίας αντιντάμπινγκ σχετικά με τις εισαγωγές ορισμένων συσκευών λήψης εικόνων, καταγωγής Ιαπωνίας, και για τη έναρξη ενδιάμεσης επανεξέτασης του δασμού αντιντάμπινγκ που έχει επιβληθεί στις εισαγωγές συσκευών λήψης εικόνων για την τηλεόραση, καταγωγής Ιαπωνίας

(2006/C 117/03)

Η Επιτροπή έλαβε καταγγελία, σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής «ο βασικός κανονισμός») (1), όπως τροποποιήθηκε την τελευταία φορά με τον κανονισμό (ΕΚ) αριθ. 2117/2005 του Συμβουλίου (2), σύμφωνα με την οποία οι εισαγωγές ορισμένων συσκευών λήψης εικόνων, καταγωγής Ιαπωνίας (εφεξής «η ενδιαφερόμενη χώρα»), αποτελούν αντικείμενο ντάμπινγκ και, επομένως, προκαλούν σημαντική ζημία στην κοινοτική βιομηχανία.

1. Kαταγγελία

H καταγγελία υποβλήθηκε στις 4 Απριλίου 2006 από την Grass Valley Nederland BV (εφεξής «ο καταγγέλλων») εξ ονόματος παραγωγών που αντιπροσωπεύουν σημαντικό ποσοστό (στη συγκεκριμένη περίπτωση πάνω από το 25 %) της συνολικής κοινοτικής παραγωγής ορισμένων συσκευών λήψης εικόνων.

2. Προϊόν

Το προϊόν που αποτελεί, κατά τους ισχυρισμούς, αντικείμενο ντάμπινγκ είναι ορισμένες συσκευές λήψης εικόνων καταγωγής Ιαπωνίας (εφεξής «το υπό εξέταση προϊόν»), που αποτελούνται από:

α) κεφαλή συσκευής λήψης εικόνων: i) με ενσωματωμένο σκόπευτρο ή με σύνδεση ή δυνατότητα σύνδεσης με σκόπευτρο ii) με ενσωματωμένο οπτικό σύστημα, πρόσθια μονάδα ή παρόμοια διάταξη (βλ. περιγραφή κατωτέρω), ή με σύνδεση ή δυνατότητα σύνδεσης iii) είτε ως ενιαίο εξάρτημα με τον προσαρμογέα της συσκευής λήψης εικόνων και στο ίδιο περίβλημα μ' αυτόν είτε χωριστά·

β) προσαρμογέα συσκευής λήψης εικόνων, ο οποίος μπορεί να είναι ή να μην είναι ενσωματωμένος στην κεφαλή της συσκευής λήψης εικόνων·

γ) οπτικό σύστημα, πρόσθια μονάδα ή παρόμοια διάταξη με έναν ή περισσότερους αισθητήρες εικόνας, όπου το πραγματικό διαγώνιο μέγεθος της φωτοευαίσθητης περιοχής σάρωσης είναι ίσο με ή μεγαλύτερο από 6 χιλιοστά. Το εξάρτημα αυτό μπορεί να είναι ή να μην είναι ενσωματωμένο στην κεφαλή της συσκευής λήψης εικόνων·

δ) σκόπευτρο συσκευής λήψης εικόνων, το οποίο μπορεί να είναι ή να μην είναι ενσωματωμένο στην κεφαλή της συσκευής λήψης εικόνων·

ε) σταθμό βάσης ή μονάδα ελέγχου της συσκευής («CCU»), συνδεδεμένα με τη συσκευή λήψης εικόνων με καλώδιο ή με άλλα μέσα, όπως, π.χ., με ασύρματη σύνδεση·

στ) πίνακα ελέγχου λειτουργιών («OCP») ή ανάλογο σύστημα για τον έλεγχο μεμονωμένων συσκευών λήψης (π.χ. για την αναπροσαρμογή του χρώματος ή για το άνοιγμα του φακού ή του διαφράγματος)·

ζ) κύριο πίνακα ελέγχου («MCP») ή κύρια μονάδα ρύθμισης («MSU») για την εξ αποστάσεως επισκόπηση και ρύθμιση πολλών απομακρυσμένων συσκευών λήψης·

η) μονάδα προσαρμογής κιβωτιόσχημων (box-type) φακών μεγάλου μεγέθους, όπως έναν Large Lens Adapter (προσαρμογέα φακών μεγάλου μεγέθους) ή έναν SuperXpander, που επιτρέπει στις φορητές συσκευές λήψης εικόνων να χρησιμοποιούνται με κιβωτιόσχημους (box-type) φακούς,

τα οποία εισάγονται είτε μαζί είτε χωριστά.

Οι συσκευές λήψης εικόνων δεν είναι πάντοτε απαραίτητο να περιλαμβάνουν όλα τα ανωτέρω εξαρτήματα.

Τα προαναφερθέντα διάφορα εξαρτήματα (όχι η κεφαλή) μιας συσκευής λήψης εικόνων δεν μπορούν να λειτουργήσουν χωριστά και δεν είναι δυνατόν να χρησιμοποιηθούν εκτός της συσκευής λήψης εικόνων ενός συγκεκριμένου παραγωγού.

Οι φακοί και τα όργανα καταγραφής που δεν περιέχονται στο ίδιο περίβλημα με κεφαλή συσκευής λήψης εικόνων δεν καλύπτονται από το υπό εξέταση προϊόν.

Το υπό εξέταση προϊόν μπορεί να χρησιμοποιηθεί σε ραδιοτηλεοπτικές μεταδόσεις, στη συγκέντρωση ειδήσεων, στην ψηφιακή κινηματογραφία ή σε επαγγελματικές εφαρμογές. Οι επαγγελματικές εφαρμογές περιλαμβάνουν (αλλά δεν περιορίζονται) τη χρήση αυτών των συσκευών για τη δημιουργία εκπαιδευτικού, ψυχαγωγικού, διαφημιστικού και τεκμηριωτικού οπτικού υλικού, τόσο για εσωτερική όσο και για εξωτερική διανομή.

Το υπό εξέταση προϊόν κατατάσσεται συνήθως στους κωδικούς ex 8525 30 90, ex 8525 40 91, ex 8528 21 14, ex 8528 21 16, ex 8528 21 90, ex 8528 22 00, ex 8529 90 81, ex 8529 90 95, ex 8537 10 91, ex 8537 10 99, ex 8543 89 97 και ex 9002 90 00 της ΣΟ. Οι εν λόγω κωδικοί ΣΟ αναφέρονται για πληροφοριακούς και μόνο λόγους.

3. Ισχυρισμός περί ντάμπινγκ

Ο ισχυρισμός περί ντάμπινγκ βασίζεται στη σύγκριση της κανονικής αξίας, που καθορίζεται βάσει των εγχώριων τιμών, με τις τιμές εξαγωγής του υπό εξέταση προϊόντος, όταν πωλείται προς εξαγωγή στην Κοινότητα.

Βάσει των ανωτέρω, το υπολογιζόμενο περιθώριο ντάμπινγκ είναι σημαντικό.

4. Ισχυρισμός περί ζημίας

Ο καταγγέλλων υπέβαλε στοιχεία από τα οποία προκύπτει ότι οι εισαγωγές του υπό εξέταση προϊόντος από την Ιαπωνία έχουν αυξηθεί συνολικά σε απόλυτες τιμές καθώς και σε ό,τι αφορά το σχετικό μερίδιο αγοράς.

Προβάλλεται ο ισχυρισμός ότι ο όγκος και οι τιμές του εν λόγω εισαγόμενου προϊόντος έχουν, μεταξύ άλλων συνεπειών, επηρεάσει αρνητικά το μερίδιο αγοράς, τις ποσότητες των πωλήσεων και το επίπεδο των τιμών της κοινοτικής βιομηχανίας, με αποτέλεσμα τη σημαντική επιδείνωση των συνολικών επιδόσεων και της χρηματοοικονομικής κατάστασης του σχετικού κοινοτικού κλάδου παραγωγής.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί από το σχετικό κοινοτικό κλάδο παραγωγής ή για λογαριασμό του και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, αρχίζει έρευνα δυνάμει του άρθρου 5 του βασικού κανονισμού.

5.1. Διαδικασία για τον καθορισμό της πρακτικής ντάμπινγκ και της ζημίας

Η έρευνα θα καθορίσει αν το υπό εξέταση προϊόν καταγωγής Ιαπωνίας αποτελεί αντικείμενο ντάμπινγκ και αν αυτό το ντάμπινγκ έχει προκαλέσει ζημία.

α) Δειγματοληψίες

Λόγω του προφανώς μεγάλου αριθμού των μερών που αφορά η παρούσα διαδικασία, η Επιτροπή μπορεί να αποφασίσει να προβεί σε δειγματοληψία σύμφωνα με το άρθρο 17 του βασικού κανονισμού.

i) Δειγματοληψία όσον αφορά τους εξαγωγείς/παραγωγούς στην Ιαπωνία

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, στην περίπτωση αυτή, να επιλέξει ένα δείγμα, όλοι οι εξαγωγείς/παραγωγοί ή οι αντιπρόσωποί τους που ενεργούν για λογαριασμό τους καλούνται να αναγγελθούν, ερχόμενοι σε επαφή με την Επιτροπή, και να παράσχουν τις κατωτέρω πληροφορίες σχετικά με την εταιρεία ή τις εταιρείες τους, εντός της προθεσμίας που ορίζεται στο σημείο 6 β) i) και σύμφωνα με τη μορφή που καθορίζεται στο σημείο 7 της παρούσας ανακοίνωσης:

— επωνυμία, ταχυδρομική διεύθυνση, διεύθυνση ηλεκτρονικού ταχυδρομείου, αριθμός τηλεφώνου και τηλεομοιοτυπίας, καθώς και όνομα του αρμόδιου υπαλλήλου,

— κύκλος εργασιών σε τοπικό νόμισμα και τεμάχια (όγκος πωλήσεων) του υπό εξέταση προϊόντος που πωλήθηκαν για εξαγωγή στην Κοινότητα κατά την περίοδο από την 1η Απριλίου 2005 έως την 31η Μαρτίου 2006,

— κύκλος εργασιών σε τοπικό νόμισμα και τεμάχια (όγκος πωλήσεων) του υπό εξέταση προϊόντος που πωλήθηκαν στην εγχώρια αγορά κατά την περίοδο από την 1η Απριλίου 2005 έως την 31η Μαρτίου 2006,

— αν η εταιρεία σκοπεύει να υποβάλει αίτηση για ατομικό περιθώριο ντάμπινγκ (3) (ατομικά περιθώρια μπορούν να ζητήσουν μόνο οι παραγωγοί),

— ακριβείς δραστηριότητες της εταιρείας όσον αφορά την παραγωγή του υπό εξέταση προϊόντος,

— επωνυμία και ακριβείς δραστηριότητες όλων των συνδεδεμένων εταιρειών (4) που συμμετέχουν στην παραγωγή ή/και στην πώληση (προς εξαγωγή ή/και στην εγχώρια αγορά) του υπό εξέταση προϊόντος,

— οποιεσδήποτε άλλες σχετικές πληροφορίες που θα βοηθούσαν την Επιτροπή στην επιλογή του δείγματος,

— με την παροχή των ανωτέρω πληροφοριών, η εταιρεία συμφωνεί με τον πιθανό συνυπολογισμό της στο δείγμα. Η εταιρεία που επιλέγεται για να συμπεριληφθεί στο δείγμα οφείλει να απαντήσει σε ερωτηματολόγιο και να δεχθεί τη διενέργεια επιτόπιας επαλήθευσης των απαντήσεών της. Η εταιρεία που δηλώνει ότι αρνείται να συμπεριληφθεί στο δείγμα θεωρείται ότι δεν έχει συνεργαστεί στην έρευνα. Οι συνέπειες της άρνησης συνεργασίας περιγράφονται κατωτέρω στο σημείο 8.

Για να συγκεντρώσει τα στοιχεία που θεωρεί αναγκαία για την επιλογή του δείγματος των εξαγωγέων/παραγωγών, η Επιτροπή θα έλθει επίσης σε επαφή με τις αρχές της χώρας εξαγωγής, καθώς και με κάθε γνωστή ένωση εξαγωγέων/παραγωγών.

ii) Δειγματοληψία για τους εισαγωγείς

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, στην περίπτωση αυτή, να επιλέξει ένα δείγμα, όλοι οι εισαγωγείς ή οι αντιπρόσωποί τους που ενεργούν για λογαριασμό τους καλούνται να αναγγελθούν, ερχόμενοι σε επαφή με την Επιτροπή, και να παράσχουν τις κατωτέρω πληροφορίες σχετικά με την εταιρεία ή τις εταιρείες τους, εντός της προθεσμίας που ορίζεται στο σημείο 6 β) i) και σύμφωνα με τη μορφή που καθορίζεται στο σημείο 7 της παρούσας ανακοίνωσης:

— επωνυμία, ταχυδρομική διεύθυνση, διεύθυνση ηλεκτρονικού ταχυδρομείου, αριθμός τηλεφώνου και τηλεομοιοτυπίας, καθώς και όνομα του αρμόδιου υπαλλήλου,

— συνολικός κύκλος εργασιών της εταιρείας, σε ευρώ, κατά την περίοδο από την 1η Απριλίου 2005 έως την 31η Μαρτίου 2006,

— συνολικός αριθμός μισθωτών,

— ακριβείς δραστηριότητες της εταιρείας όσον αφορά το υπό εξέταση προϊόν,

— ποσότητα, σε τεμάχια, και αξία, σε ευρώ, των εισαγωγών και των μεταπωλήσεων του υπό εξέταση εισαχθέντος προϊόντος καταγωγής Ιαπωνίας στην κοινοτική αγορά κατά την περίοδο από την 1η Απριλίου 2005 έως την 31η Μαρτίου 2006,

— επωνυμία και ακριβείς δραστηριότητες όλων των συνδεδεμένων εταιρειών (5) που συμμετέχουν στην παραγωγή ή/και στην πώληση του υπό εξέταση προϊόντος,

— οποιεσδήποτε άλλες σχετικές πληροφορίες που θα βοηθούσαν την Επιτροπή στην επιλογή του δείγματος,

— με την παροχή των ανωτέρω πληροφοριών, η εταιρεία συμφωνεί με τον πιθανό συνυπολογισμό της στο δείγμα. Η εταιρεία που επιλέγεται για να συμπεριληφθεί στο δείγμα οφείλει να απαντήσει σε ερωτηματολόγιο και να δεχθεί τη διενέργεια επιτόπιας επαλήθευσης των απαντήσεών της. Η εταιρεία που δηλώνει ότι αρνείται να συμπεριληφθεί στο δείγμα θεωρείται ότι δεν έχει συνεργαστεί στην έρευνα. Οι συνέπειες της άρνησης συνεργασίας περιγράφονται κατωτέρω στο σημείο 8.

Για να συγκεντρώσει τα στοιχεία που θεωρεί αναγκαία για την επιλογή του δείγματος των εισαγωγέων, η Επιτροπή θα έλθει επίσης σε επαφή με κάθε γνωστή ένωση εισαγωγέων.

iii) Τελική επιλογή των δειγμάτων

Όλα τα ενδιαφερόμενα μέρη που επιθυμούν να υποβάλουν πληροφορίες σχετικά με την επιλογή του δείγματος, πρέπει να το πράξουν εντός της προθεσμίας που ορίζεται στο σημείο 6 β) ii) της παρούσας ανακοίνωσης.

Η Επιτροπή σκοπεύει να προβεί στην τελική επιλογή των δειγμάτων αφού ζητήσει τη γνώμη των ενδιαφερόμενων μερών που έχουν εκδηλώσει την επιθυμία να συμπεριληφθούν στο δείγμα.

Οι εταιρείες που θα συμπεριληφθούν στα δείγματα οφείλουν να απαντήσουν σε ερωτηματολόγιο εντός της προθεσμίας που ορίζεται στο σημείο 6 β) iii), καθώς και να συνεργαστούν στο πλαίσιο της έρευνας.

Αν δεν εκδηλωθεί ικανοποιητική διάθεση συνεργασίας, η Επιτροπή μπορεί να συναγάγει τα συμπεράσματά της με βάση τα διαθέσιμα στοιχεία, σύμφωνα με το άρθρο 17 παράγραφος 4 και το άρθρο 18 του βασικού κανονισμού. Τα συμπεράσματα που θα βασιστούν στα διαθέσιμα στοιχεία μπορεί να είναι λιγότερο ευνοϊκά για το ενδιαφερόμενο μέρος, όπως εξηγείται στο σημείο 8 της παρούσας ανακοίνωσης.

β) Ερωτηματολόγια

Για να συγκεντρώσει η Επιτροπή τα στοιχεία που θεωρεί απαραίτητα για την έρευνα, θα αποστείλει ερωτηματολόγια στο σχετικό κοινοτικό κλάδο παραγωγής και σε όλες τις ενώσεις παραγωγών στην Κοινότητα, στους εξαγωγείς/παραγωγούς της Ιαπωνίας που θα συμπεριληφθούν στο δείγμα, σε όλες τις ενώσεις εξαγωγέων/παραγωγών, στους εισαγωγείς που θα συμπεριληφθούν στο δείγμα και σε όλες τις ενώσεις εισαγωγέων που κατονομάζονται στην καταγγελία, καθώς και στις αρχές της χώρας εξαγωγής.

Οι εξαγωγείς/παραγωγοί της Ιαπωνίας οι οποίοι υποβάλλουν αίτηση για ατομικό περιθώριο ντάμπινγκ, αποβλέποντας στην εφαρμογή του άρθρου 17 παράγραφος 3 και του άρθρου 9 παράγραφος 6 του βασικού κανονισμού, οφείλουν να υποβάλουν δεόντως συμπληρωμένο ερωτηματολόγιο εντός της προθεσμίας που ορίζεται στο σημείο 6 α) ii) της παρούσας ανακοίνωσης. Ως εκ τούτου, πρέπει να ζητήσουν ερωτηματολόγιο μέσα στην προθεσμία που ορίζεται στο σημείο 6 α) i). Ωστόσο, τα εν λόγω μέρη πρέπει να έχουν υπόψη τους ότι, ακόμη και σε περίπτωση εφαρμογής της δειγματοληπτικής μεθόδου στους εξαγωγείς/παραγωγούς, η Επιτροπή έχει τη δυνατότητα να αποφασίσει να μην υπολογίσει ατομικό περιθώριο γι' αυτούς, αν ο αριθμός των εξαγωγέων/παραγωγών είναι τόσο μεγάλος, ώστε η ατομική εξέταση να είναι υπέρμετρα επαχθής και να παρεμποδίζει την έγκαιρη ολοκλήρωση της έρευνας.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν αποδεικτικά στοιχεία. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που ορίζεται στο σημείο 6 α) ii) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον το ζητήσουν και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που ορίζεται στο σημείο 6 α) iii) της παρούσας ανακοίνωσης.

5.2. Διαδικασία για την αξιολόγηση του κοινοτικού συμφέροντος

Σύμφωνα με το άρθρο 21 του βασικού κανονισμού και στην περίπτωση που τεκμηριωθούν οι ισχυρισμοί περί της πρακτικής ντάμπινγκ και της ζημίας που έχει προκληθεί, θα ληφθεί απόφαση για το κατά πόσον η θέσπιση μέτρων αντιντάμπινγκ είναι προς το συμφέρον της Κοινότητας. Για τον λόγο αυτό, ο σχετικός κοινοτικός κλάδος παραγωγής, οι εισαγωγείς και οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές ενώσεις καταναλωτών μπορούν, εφόσον αποδείξουν ότι υφίσταται αντικειμενική σχέση μεταξύ της δραστηριότητάς τους και του υπό εξέταση προϊόντος, να αναγγελθούν και να προσκομίσουν στοιχεία στην Επιτροπή εντός της γενικής προθεσμίας που ορίζεται στο σημείο 6 α) ii) της παρούσας ανακοίνωσης. Τα μέρη που έχουν ενεργήσει σύμφωνα με την εν λόγω διαδικασία μπορούν να ζητήσουν ακρόαση, εκθέτοντας τους ιδιαίτερους λόγους για τους οποίους επιβάλλεται η ακρόασή τους εντός της προθεσμίας που ορίζεται στο σημείο 6 α) iii) της παρούσας ανακοίνωσης. Σημειωτέον ότι τα τυχόν στοιχεία που θα υποβληθούν δυνάμει του άρθρου 21 θα ληφθούν υπόψη μόνον εφόσον τεκμηριώνονται με πραγματικά αποδεικτικά στοιχεία κατά την υποβολή τους.

6. Πρoθεσμία

α) Γενικές προθεσμίες

i) Για την αίτηση αποστολής ερωτηματολογίου

Όλα τα ενδιαφερόμενα μέρη θα πρέπει να ζητήσουν ερωτηματολόγιο το συντομότερο δυνατόν, και το αργότερο εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

ii) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Για να μπορέσουν να ληφθούν υπόψη κατά την έρευνα οι παρατηρήσεις τους, όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να εκθέσουν τις απόψεις τους και να απαντήσουν στο ερωτηματολόγιο ή να υποβάλουν τυχόν άλλα στοιχεία εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν ορίζεται διαφορετικά. Εφιστάται η προσοχή στο γεγονός ότι τα μέρη μπορούν να ασκήσουν τα περισσότερα διαδικαστικά δικαιώματα που καθορίζονται στο βασικό κανονισμό μόνον εφόσον αναγγελθούν εντός της προαναφερόμενης προθεσμίας.

Οι εταιρείες που επιλέγονται για κάποιο δείγμα πρέπει να υποβάλουν απαντήσεις στο ερωτηματολόγιο εντός της προθεσμίας που ορίζεται στο σημείο 6 β) ii) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ιδίας προθεσμίας των 40 ημερών.

β) Ειδική προθεσμία όσον αφορά τη δειγματοληψία

i) Τα στοιχεία που καθορίζονται στα σημεία 5.1 α) i) και 5.1 α) ii) της παρούσας ανακοίνωσης πρέπει να περιέλθουν στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, δεδομένου ότι η Επιτροπή προτίθεται να ζητήσει τη γνώμη των ενδιαφερόμενων μερών που έχουν εκδηλώσει προθυμία να συμπεριληφθούν στο δείγμα κατά την τελική επιλογή του εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

ii) Κάθε άλλη πληροφορία σχετική με την επιλογή του δείγματος, όπως αναφέρεται στο σημείο 5.1 α) iii), πρέπει να περιέλθει στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

iii) Οι απαντήσεις των δειγματοληπτικά επιλεγέντων μερών στο ερωτηματολόγιο πρέπει να περιέλθουν στην Επιτροπή εντός 37 ημερών από την ημερομηνία κατά την οποία αυτά ενημερώθηκαν ότι συμπεριελήφθησαν στο δείγμα.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός αν προβλέπεται διαφορετικά) και πρέπει να αναφέρουν την επωνυμία, την ταχυδρομική διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου και τον αριθμό τηλεομοιοτυπίας (φαξ) του ενδιαφερόμενου μέρους. Όλες οι γραπτές παρατηρήσεις, καθώς και οι πληροφορίες που ζητούνται στην παρούσα ανακοίνωση, οι απαντήσεις στο ερωτηματολόγιο και η αλληλογραφία που υποβάλλουν τα ενδιαφερόμενα μέρη σε απόρρητη βάση, φέρουν την ένδειξη «Περιορισμένης διανομής (6)» και, σύμφωνα με το άρθρο 19 παράγραφος 2 του βασικού κανονισμού, συνοδεύονται από μη εμπιστευτικού χαρακτήρα περίληψη, η οποία φέρει την ένδειξη «Για επιθεώρηση από τα ενδιαφερόμενα μέρη».

Διεύθυνση αλληλογραφίας της Επιτροπής:

European Commission Directorate General for Trade Directorate B Γραφείο: J-79 5/16 B-1049 Brussels Τηλεομ.: (32-2) 295 65 05.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιηθούν τα διαθέσιμα πραγματικά στοιχεία. Αν ένα ενδιαφερόμενο μέρος αρνείται να συνεργαστεί ή συνεργάζεται μεν αλλά μόνο εν μέρει, οπότε τα συμπεράσματα βασίζονται στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ' ό,τι θα ήταν αν είχε δεχθεί να συνεργαστεί.

9. Επανεξέταση των υπαρχόντων μέτρων

Με τον κανονισμό (ΕΚ) αριθ. 2042/2000 του Συμβουλίου (7) επιβλήθηκαν οριστικοί δασμοί αντιντάμπινγκ στις εισαγωγές των συσκευών λήψης εικόνων για την τηλεόραση καταγωγής Ιαπωνίας, που υπάγονται στους κωδικούς ex 8525 30 90, ex 8537 10 91, ex 8537 10 99, ex 8529 90 81, ex 8529 90 95 (πρώην ex 8529 90 88),ex 8543 89 97 (πρώην ex 8543 89 95), ex 8528 21 14, ex 8528 21 16 και ex 8528 21 90 της ΣΟ. Το προϊόν που καλύπτεται από τον εν λόγω κανονισμό ανταποκρίνεται πλήρως στον ορισμό που αναφέρεται στο σημείο 2 παραπάνω.

Αν, στο πλαίσιο της διαδικασίας που αρχίζει με την παρούσα ανακοίνωση, κριθεί ότι πρέπει να επιβληθούν μέτρα για ορισμένα συστήματα συσκευών λήψης εικόνων καταγωγής Ιαπωνίας, καλύπτοντας έτσι τις συσκευές λήψης εικόνων για την τηλεόραση που υπόκεινται σε μέτρα στο πλαίσιο του κανονισμού (ΕΚ) αριθ. το 2042/2000, η συνέχιση της επιβολής των μέτρων που επιβάλλονται από τον κανονισμό (ΕΚ) αριθ. 2042/2000 δεν θα είναι πλέον ενδεδειγμένη και, επομένως, ο εν λόγω κανονισμός θα πρέπει να τροποποιηθεί ή να καταργηθεί αναλόγως. Κατά συνέπεια, πρέπει να αρχίσει μια ενδιάμεση επανεξέταση όσον αφορά τον κανονισμό (ΕΚ) αριθ. 2042/2000, για να καταστεί δυνατή η τυχόν τροποποίηση ή κατάργησή του, αν αυτή κριθεί αναγκαία υπό το πρίσμα των πορισμάτων της έρευνας που αρχίζει με την παρούσα ανακοίνωση.

Ως εκ τούτου, η Επιτροπή αρχίζει με το παρόν έγγραφο, σύμφωνα με το άρθρο 11 παράγραφος 3 του βασικού κανονισμού, ενδιάμεση επανεξέταση του κανονισμού (ΕΚ) αριθ. 2042/2000. Οι διατάξεις που προβλέπονται στα σημεία 5, 6, 7 και 8 της παρούσας ανακοίνωσης, ισχύουν mutatis mutandis για την εν λόγω ενδιάμεση επανεξέταση.

10. Χρονοδιάγραμμα της έρευνας

Η έρευνα θα περατωθεί, σύμφωνα με το άρθρο 6 παράγραφος 9 και το άρθρο 11 παράγραφος 5 του βασικού κανονισμού, εντός 15 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Σύμφωνα με το άρθρο 7 παράγραφος 1 του βασικού κανονισμού, μπορούν να θεσπιστούν προσωρινά μέτρα το αργότερο εντός 9 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

(1) ΕΕ L 56 της 6.3.1996, σ. 1.

(2) ΕΕ L 340 της 23.12.2005, σ. 17.

(3) Τα ατομικά περιθώρια μπορούν να ζητηθούν σύμφωνα με το άρθρο 17 παράγραφος 3 του βασικού κανονισμού για εταιρείες που δεν περιλαμβάνονται στο δείγμα.

(4) Για διευκρινίσεις σχετικά με την έννοια των συνδεδεμένων εταιρειών, βλ. άρθρο 143 του κανονισμού (ΕΟΚ) αριθ. 2454/93 της Επιτροπής σχετικά με τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).

(5) Για διευκρινίσεις σχετικά με την έννοια των συνδεδεμένων εταιρειών, βλ. άρθρο 143 του κανονισμού (ΕΟΚ) αριθ. 2454/93 της Επιτροπής σχετικά με τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).

(6) Η ένδειξη αυτή σημαίνει ότι το έγγραφο προορίζεται αποκλειστικά για εσωτερική χρήση. Το έγγραφο αυτό προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). Πρόκειται για έγγραφο εμπιστευτικού χαρακτήρα δυνάμει του άρθρου 19 του βασικού κανονισμού και του άρθρου 6 της συμφωνίας ΠΟΕ για την εφαρμογή του άρθρου VI της ΓΣΔΕ του 1994 (Συμφωνία αντιντάμπινγκ).

(7) ΕΕ L 244 της 29.9.2000, σ. 38. Κανονισμός όπως τροποποιήθηκε την τελευταία φορά με τον κανονισμό (ΕΚ) αριθ. 1454/2005 (ΕΕ L 231 της 8.9.2005, σ. 1).